Γνωμοδότηση της Οικονομικής και Κοινωνικής Επιτροπής για την "Πρόταση κανονισμού (ΕΚ) του Συμβουλίου περί καθορισμού της κατανομής των αδειών για τα βαρέα φορτηγά οχήματα μεταφοράς εμπορευμάτων που διανύουν διαδρομές στην Ελβετία"(1)

(1999/C 329/01)

Στις 14 Ιουνίου 1999 το Συμβούλιο αποφάσισε να ζητήσει με βάση το άρθρο 75 της Συνθήκης περί ιδρύσεως της Ευρωπαϊκής Κοινότητας τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 20 Ιουλίου 1999 με βάση την εισηγητική έκθεση του κ. Kielman.

Κατά την 366η σύνοδο ολομέλειας (συνεδρίαση της 22ας Σεπτεμβρίου 1999) η Οικονομική και Κοινωνική Επιτροπή υιοθέτησε με 101 ψήφους υπέρ και 1 κατά την ακόλουθη γνωμοδότηση.

1. Εισαγωγή

1.1. Κατά τη συνεδρίαση του Συμβουλίου στις 30 Νοεμβρίου και την 1η Δεκεμβρίου 1998 συνήφθηκε συμφωνία μεταξύ της Ελβετικής Συνομοσπονδίας και της Ευρωπαϊκής Κοινότητας για τη θέσπιση ενός συστήματος κανόνων μεταφοράς εμπορευμάτων και επιβατών σιδηροδρομικώς και οδικώς.

1.2. Η συμφωνία αυτή, η οποία ρυθμίζει τις μεταφορές επιβατών και εμπορευμάτων καλύπτει έναν από τους επτά τομείς στους οποίους η Ευρωπαϊκή Ένωση και η Ελβετία κατέληξαν σε συμφωνία. Οι υπόλοιποι τομείς είναι η ελεύθερη κυκλοφορία εργαζομένων, οι ελεύθερες συναλλαγές γεωργικών προϊόντων, τα εμπορικά εμπόδια τεχνικής φύσης, η πρόσβαση σε ημικρατικές επιχειρήσεις, η αγορά έρευνας και οι αεροπορικές μεταφορές.

1.3. Η συμφωνία για τις μεταφορές εμπορευμάτων και επιβατών ρυθμίζει κυρίως τον τρόπο με τον οποίο θα επιτραπεί στους μεταφορείς της Ευρωπαϊκής Ένωσης, των οποίων τα οχήματα και οι συνδυασμοί οχημάτων υπερβαίνουν το ανώτατο συνολικό βάρος των 28 τόνων να κυκλοφορούν στο ελβετικό έδαφος. Έως σήμερα η Ελβετία δεν επέτρεπε στο έδαφος της οχήματα που υπερβαίνουν το βάρος αυτό.

1.4. Η εξεταζόμενη πρόταση της Επιτροπής αφορά την κατανομή των αδειών μεταφορών μεταξύ των κρατών μελών για βαρέα οχήματα τα οποία κυκλοφορούν στο έδαφος της Ελβετίας. Πρόκειται για ένα 5ετές σύστημα χορήγησης αδειών το οποίο αρχίζει να ισχύει από το 2000 και λήγει την 1η Ιανουαρίου 2005, ημερομηνία κατά την οποία η Ελβετία θα ευθυγραμμιστεί απολύτως με τα πρότυπα της Ευρωπαϊκής Ένωσης όσον αφορά τις διαστάσεις και το βάρος βαρέων οχημάτων.

1.5. Για το έτος 2000 θα χορηγηθεί συνολικός αριθμός 250000 αδειών για τα φορτηγά οχήματα που είναι εγγεγραμμένα στα μητρώα της Ευρωπαϊκής Ένωσης. Για τα έτη 2001 και 2002 ο συνολικός αριθμός θα αυξηθεί σε 300000. Κατά τα επόμενα δύο έτη, δηλαδή το 2003 και 2004, ο αριθμός αυτός θα ανέλθει σε 400000 άδειες.

1.6. Με τις άδειες που θα χορηγηθούν για το έτος 2000 θα έχουν πρόσβαση στο ελβετικό έδαφος οχήματα που υπερβαίνουν τους 28 τόνους ανώτατου βάρος, ενώ οι άδειες για τα έτη από το 2001-2004 αφορούν τα οχήματα που υπερβαίνουν τους 34 τόνους συνολικού βάρους. Αυτό σημαίνει ότι μετά το 2000 τα οχήματα που δεν υπερβαίνουν τους 34 τόνους συνολικού βάρους θα έχουν ελεύθερη πρόσβαση στο ελβετικό έδαφος. Μετά την 1η Ιανουαρίου 2005 θα μπορούν να κυκλοφορούν ελεύθερα στο ελβετικό έδαφος όλα τα βαρέα οχήματα που δεν υπερβαίνουν το συνολικό βάρος των 40 τόνων.

Είναι, βεβαίως, αυτονόητο ότι το ανώτατο όριο συνολικού βάρους των 40 τόνων που ισχύει στην Ευρωπαϊκή Ένωση θα πρέπει να τηρείται πάντοτε.

1.7. Επιπλέον, η συμφωνία αυτή προβλέπει για μία μεταβατική περίοδο την παραχώρηση ορισμένου αριθμού αδειών με τις οποίες οι μεταφορείς της Ευρωπαϊκής Ένωσης θα μπορούν να πραγματοποιούν διαμετακομιστικές διαδρομές μέσω της Ελβετίας, υπό τον όρο ότι είναι κενοί φορτίου ή ότι μεταφέρουν ορισμένα ειδικά φορτία. Οι άδειες αυτές καλούνται εφεξής "άδειες κενού βάρους".

1.8. Το ύψος αδειών κενού βάρους καθορίζεται σε 220000 ετησίως από το 2000-2004. Το τέλος υποδομών για ένα φορτηγό όχημα που εκτελεί διαμετακομιστική διαδρομή μέσω της Ελβετίας, σε περίπτωση που είναι εξοπλισμένο με την άδεια αυτή, θα ανέρχεται σε 30 ελβετικά φράγκα το 2000, αυξανόμενο κατά 10 ελβετικά φράγκα ετησίως μέχρις ότου ανέλθει στο ύψος των 80 ελβετικών φράγκων το 2004. Για το σημερινό τιμολόγιο (βλ. παράρτημα 1).

1.9. Στο παράρτημα 3 του σχεδίου κανονισμού η Επιτροπή παρουσιάζει τη μέθοδο υπολογισμού για την κατανομή των αδειών στα κράτη μέλη. Όσον αφορά τις άδειες για τα βαρέα οχήματα, η Επιτροπή προτείνει την ακόλουθη κατανομή:

- Σε κάθε κράτος μέλος διατίθεται βασική μερίδα κατανομής 1500 αδειών.

- Όσον αφορά τις διμερείς μεταφορές η κατανομή γίνεται με βάση την αναλογία των βαρέων φορτηγών οχημάτων που είναι δηλωμένα στα κράτη μέλη και τα οποία εκτελούν διμερείς μεταφορές από και προς την Ελβετία.

- Όσον αφορά τις διαμετακομιστικές μεταφορές η κατανομή γίνεται με βάση την αναλογία του συνολικού αριθμού των χιλιομετρικών αποστάσεων εκτροπής των διαδρομών στις οδικές μεταφορές βορρά - νότου που διασχίζουν τις Άλπεις λόγω των σημερινών περιορισμών της Ελβετίας.

1.9.1. Η Επιτροπή προτείνει να διεξαχθεί κατά το 1999 μία λεπτομερής απογραφή με κριτήριο κυρίως το κράτος μέλος δήλωσης του οχήματος και τον αριθμό των χιλιομέτρων εκτροπής, ώστε τα αποτελέσματα της απογραφής αυτής να χρησιμοποιηθούν ως βάση για την υλοποίηση της προτεινόμενης κατανομής. Η Επιτροπή υποβάλλει την πρόταση αυτή στην επιτροπή που θα συσταθεί με βάση τον κανονισμό.

1.9.2. Σχετικά με την κατανομή των αδειών κενού βάρους η Επιτροπή προτείνει να κατανεμηθούν οι άδειες αυτές με βάση την αναλογία των οχημάτων που είναι δηλωμένα στα κράτη μέλη επί των διαμετακομιστικών μεταφορών μέσω της Ελβετίας με βάρος φορτίου μεταξύ 7,5 και 28 τόνων ανώτατο βάρος.

2. Γενικές παρατηρήσεις

2.1. Σκοπός της πρότασης κανονισμού είναι να ρυθμισθεί για όλα τα κράτη μέλη η κατανομή των αδειών έως και του 2004 συμπεριλαμβανομένου. Από το 2005 και μετά όλα τα βαρέα φορτηγά οχήματα θα έχουν ελεύθερη πρόσβαση στο έδαφος της Ελβετίας ακόμη και αν επιβαρύνονται με υψηλά τέλη. (Βλ. παράρτημα 3). Η προβλεφθείσα κατασκευή σιδηροδρομικών σηράγγων μέσω των Άλπεων (NEAT) δεν θα έχει περατωθεί πριν από το 2010 με αποτέλεσμα να αναμένεται τουλάχιστον έως το 2010 αλλά ακόμα και αργότερα αν παραστεί ανάγκη, ακόμη μεγάλη κυκλοφορία σε οδούς παράκαμψης. Άλλωστε η ΟΚΕ κρίνει ότι η κατασκευή σιδηροδρομικών σηράγγων αποτελεί καταρχήν θετική εναλλακτική λύση προς τις οδικές μεταφορές αλλά τονίζει ότι δεν πρέπει να ενθαρρύνεται η χρήση των σιδηροδρομικών μεταφορών μέσω τεχνιτών τιμολογίων(2).

2.2. Η πρόταση της Επιτροπής για την κατανομή των αδειών στηρίζεται σε δύο κριτήρια. Το πρώτο κριτήριο είναι η αναλογία των βαρέων οχημάτων κάθε κράτους μέλους στις διμερείς μεταφορές με την Ελβετία και το δεύτερο κριτήριο είναι η αναλογία των οχημάτων κάθε κράτους μέλους στις διαμετακομιστικές μεταφορές μέσω της Ελβετίας.

2.3. Η Επιτροπή βασίζει την προσωρινή της μέθοδο υπολογισμού σε στατιστικά στοιχεία σχετικά με το εμπόριο μεταξύ των επιμέρους κρατών μελών και της Ελβετίας ενώ αντίθετα η ΟΚΕ κρίνει ότι θα ήταν προτιμότερο να χρησιμοποιηθούν σε μεγαλύτερο βαθμό και στατιστικά στοιχεία που αφορούν τις μεταφορές οι οποίες προσφέρουν μία εικόνα που ανταποκρίνεται περισσότερο στον στόχο που επιδιώκεται απ' ότι οι γενικοί αριθμοί των εμπορικών συναλλαγών. Η ΟΚΕ εκφράζει τη λύπη της για το γεγονός ότι η Επιτροπή εξακολουθεί να χρησιμοποιεί τους αριθμούς αυτούς αλλά εκφράζει την ικανοποίηση της για την υπόσχεση της Επιτροπής να εφαρμόσει τα κριτήρια αυτά το συντομότερο δυνατό αν αποβεί αυτό απαραίτητο κατά την αναπροσαρμογή της κατανομής των αδειών στην οποία θα προβεί το 1999 μετά από τη διεξαγωγή μετρήσεων.

2.4. Η ΟΚΕ έλαβε γνώση του λυπηρού και δραματικού ατυχήματος που είχε σαν αποτέλεσμα να παραμένει η σήραγγα του Mont Blanc για απροσδιόριστο αλλά ασφαλώς μεγάλο χρονικό διάστημα κλειστή.

2.4.1. Το γεγονός αυτό δημιουργεί κυκλοφοριακή συμφόρηση σε άλλους συνοριακούς σταθμούς, κυρίως στο Freju, με αποτέλεσμα να περιορίζεται η κυκλοφορία αγαθών και να αυξάνεται ο κίνδυνος οδικών ατυχημάτων. Επίσης, είναι σημαντικές οι συνέπειες για το εμπόριο και την οικονομική ανάπτυξη ολόκληρης της Ένωσης καθώς και οι κοινωνικές συνέπειες για όλους τους ενδιαφερόμενους.

2.4.2. Προκειμένου να βελτιωθεί η κατάσταση υπάρχουν κατά τη γνώμη της ΟΚΕ ορισμένες δυνατότητες όπως π.χ.:

- η παραχώρηση ελεύθερης διέλευσης μέσω της Ελβετίας για βαρέα φορτηγά οχήματα έως ότου τεθεί σε εφαρμογή το σύστημα της κατανομής αδειών·

- η πρόωρη εφαρμογή του συστήματος κατανομής αδειών για φορτηγά οχήματα βάρους έως 40 τόνων τα οποία πραγματοποιούν διαμετακομιστικό εμπόριο μέσω της Ελβετίας.

2.4.3. Η ΟΚΕ τονίζει ότι πρέπει επειγόντως να επιτευχθεί με την Ελβετία σχετική συμφωνία μέσω του Συμβουλίου ή της Επιτροπής.

2.4.4. Δεδομένου ότι η συμφωνία δεν έχει ακόμη υπογραφεί από το Συμβούλιο, υπάρχουν κατά τη γνώμη της ΟΚΕ περιθώρια για την ανταλλαγή απόψεων σχετικά με τις δυνατότητες που αναφέρονται στο σημείο 2.4.2.

2.5. Η Επιτροπή, εφόσον χρησιμοποιεί περισσότερο στοιχεία που αφορούν το εμπόριο αντί στοιχεία που αφορούν τον όγκο των μεταφορών, δεν λαμβάνει καθόλου υπόψη τη χώρα δήλωσης των οχημάτων με αποτέλεσμα να καταλήγει σε μία αμφιλεγόμενη κατανομή των αδειών μεταξύ των κρατών μελών. Δεν λαμβάνονται καθόλου υπόψη οι λεγόμενες μεταφορές που εκτελούνται από τρίτη χώρα (cabotage), μεταφορές που πραγματοποιούνται δηλαδή μεταξύ δύο κρατών μελών από φορτηγό όχημα το οποίο είναι δηλωμένο σε άλλο κράτος μέλος. Σύμφωνα με τα εμπορικά στοιχεία οι μεταφορές αυτές θεωρούνται μεταφορές οι οποίες πραγματοποιούνται από έναν μεταφορέα που προέρχεται από ένα εκ των δύο ενδιαφερόμενων κρατών μελών. Το αποτέλεσμα είναι να φαίνεται ότι ένα από τα δύο κράτη μέλη έχει αυξημένη συμμετοχή στον όγκο μεταφορών και να λαμβάνει συνεπώς μεγάλο αριθμό αδειών, ενώ η τρίτη χώρα για λογαριασμό της οποίας εκτελέσθηκε πράγματι η μεταφορά να βρίσκεται σε μειονεκτική θέση όσον αφορά την κατανομή των αδειών. Δεδομένου ότι οι μεταφορές για λογαριασμό τρίτων αποτελούν για ορισμένες χώρες σημαντικό ποσοστό του συνόλου των διεθνών μεταφορών, το οποίο ανέρχεται σε 10 % περίπου, ενδέχεται αυτός ο τρόπος υπολογισμού να στρεβλώσει σημαντικά την πραγματικότητα.

2.6. Επειδή ο αριθμός των διαθέσιμων αδειών είναι περιορισμένος σε σύγκριση με τον αριθμό των χωρών μεταξύ των οποίων πρέπει να κατανεμηθούν οι άδειες αυτές, η Επιτροπή προτείνει να χορηγηθούν σε κάθε κράτος μέλος ετησίως τουλάχιστον 1500 άδειες για βαρέα φορτηγά οχήματα.

2.6.1. Εξάλλου, τα κράτη μέλη θα πρέπει να επιστρέφουν κάθε χρόνο πριν από τις 15 Νοεμβρίου τις άδειες οι οποίες δεν χρησιμοποιήθηκαν στην Επιτροπή, ώστε η τελευταία να προβαίνει σε μία ανακατανομή των αδειών αυτών.

2.6.2. Η ΟΚΕ κρίνει ότι, η προθεσμία αυτή πρέπει να ορισθεί νωρίτερα ώστε οι παρεχόμενες άδειες χρησιμοποιούνται πραγματικά. Περαιτέρω θα ρυθμισθεί, βάσει των αποτελεσμάτων της καταμέτρησης η κατανομή των αδειών στα κράτη μέλη συμπεριλαμβανομένου του βασικού αριθμού των 1500 αδειών ανά κράτος μέλος.

2.7. Στην πρόταση της Επιτροπής χρησιμοποιούνται τόσο για τις διμερείς μεταφορές όσο και για τις διαμετακομιστικές μεταφορές τα ίδια στοιχεία κατανομής. Προτείνεται δηλαδή ίση κατανομή αδειών μεταξύ των διμερών μεταφορών και του διαμετακομιστικού εμπορίου. Η κατανομή αυτή δεν αιτιολογείται από την Επιτροπή αλλά στηρίζεται στις κατευθυντήριες γραμμές που έχει χαράξει το Συμβούλιο των Υπουργών. Η ΟΚΕ μολονότι αναγνωρίζει την πολιτική αυτή κατάσταση συνιστά να χρησιμοποιηθεί μία διαφορετική πολιτική κατανομής, όταν αποδεικνύεται από τις εκτιμήσεις ότι η πραγματική κατανομή, όσον αφορά την αναλογία διμερών μεταφορών και διαμετακομιστικών μεταφορών, είναι διαφορετική από αυτή που εφαρμόζεται σήμερα. Όσο μικρός κι αν είναι ο αριθμός των αδειών θα πρέπει να κατανέμεται με τον καλύτερο δυνατό τρόπο.

2.7.1. Σε αυτό το πλαίσιο πρέπει να επισημανθεί το γεγονός ότι κάθε διμερής διαδρομή θεωρείται κυκλική διαδρομή, ώστε να επαρκεί μία μόνο άδεια, ενώ για μία μεταφορά διαμετακομιστικού εμπορίου με επιστροφή χρειάζονται δύο άδειες.

2.8. Προκειμένου να καθορισθεί με ακρίβεια η αναλογία των κρατών μελών είναι απαραίτητο να διατίθενται περισσότερες πληροφορίες σχετικά με την εθνικότητα των οχημάτων καθώς και σχετικά με τις χιλιομετρικές αποστάσεις που διανύουν. Οι πληροφορίες αυτές δεν διατίθενται ακόμη πλήρως στη στατιστική υπηρεσία της Ευρωπαϊκής Ένωσης. Επομένως, η Επιτροπή διαπιστώνει ότι η αναλογία εκτιμάται κατά προσέγγιση.

2.8.1. Για τις χώρες οι οποίες διαθέτουν πιο λεπτομερή στοιχεία σχετικά, η προσέγγιση αυτή δεν είναι καθόλου ικανοποιητική. Εφόσον οι πληρέστερες πληροφορίες δεν λαμβάνονται υπόψη, βρίσκονται σε μειονεκτική θέση οι χώρες οι οποίες πραγματοποιούν μεταφορές για λογαριασμό τρίτων εφόσον οι μεταφορές αυτές αναφέρονται στις εμπορικές στατιστικές της χώρας που παρέχει την υπηρεσία και όχι στις χώρες για λογαριασμό της οποίας πραγματοποιείται η μεταφορά.

2.9. Προκειμένου να συγκεντρωθούν το συντομότερο δυνατό πιο αξιόπιστα στοιχεία, η Επιτροπή προτίθεται να προβεί ακόμη κατά το 1999 σε σχετικές εκτιμήσεις.

2.9.1. Οι παράμετροι που προτίθεται να χρησιμοποιήσει η Επιτροπή αναφέρθηκαν ήδη στο σημείο 1.9.

2.9.2. Οι μετρήσεις θα πραγματοποιηθούν σε όλους τους συνοριακούς σταθμούς με την Ελβετία στη σήραγγα του Freju, στη σήραγγα του Gotthard και στη σήραγγα Brenner.

2.9.3. Εξάλλου, η Οικονομική και Κοινωνική Επιτροπή κρίνει ότι, στην επιτροπή που επιθυμεί να συγκροτήσει η Επιτροπή βάσει του κανονισμού θα πρέπει να συμπεριληφθούν, εκτός από τους εκπροσώπους των κρατών μελών και της Επιτροπής και οι εκπρόσωποι των οργανώσεων των μεταφορέων στις οδικές μεταφορές ή της συνομοσπονδίας IRU, τουλάχιστον σαν παρατηρητές.

2.9.4. Η ΟΚΕ συμφωνεί με την μέθοδο που προτείνει η Επιτροπή, με την προϋπόθεση ότι σε περίπτωση που η απογραφή αποδείξει ότι είναι απαραίτητο να πραγματοποιηθεί η ανακατανομή των αδειών μεταξύ των κρατών μελών θα πρέπει αυτό να συμβεί το συντομότερο δυνατό.

3. Ειδικές παρατηρήσεις

3.1. Στη σελίδα 3 της πρότασης κανονισμού, στο σημείο β, η Επιτροπή εκφράζει την άποψη ότι η κατανομή των ποσοστώσεων μεταξύ των κρατών μελών πρέπει να βασίζεται στα μερίδια που αναλογούν στους μεταφορείς των κρατών μελών επί του συνολικού κόστους που έχει το όριο βάρος των 28 τόνων για την Κοινότητα, δηλαδή κάθε κράτος μέλος οφείλει να έχει τη δυνατότητα να επωφελείται από την ίδια ποσοστιαία μείωση του κόστους με το οποίο επιβαρύνεται. Η Οικονομική και Κοινωνική Επιτροπή θα προτιμούσε σχετικά μία διαφορετική ερμηνεία εκ μέρους της Επιτροπής.

3.2. Όπως αναφέρεται στη σελίδα 6 του εγγράφου της Επιτροπής, εκτιμάται ότι ποσοστό 28 % όλων των εκτρεπόμενων αποστάσεων σε χιλιόμετρα καλύπτεται από οχήματα που είναι δηλωμένα στην Ιταλία. Ένα μεγάλο μέρος των μεταφορών διαμέσου των Άλπεων πραγματοποιείται μεταξύ της Ιταλίας και της Γερμανίας μέσω της διάβασης των Άλπεων στο Brenner στην Αυστρία.

Καλείται η Επιτροπή να προσδιορίσει με ποιό τρόπο επιτυγχάνεται το 28 %.

3.3. Η ΟΚΕ εκφράζει έντονους ενδοιασμούς σχετικά με την απογραφή που προτίθεται να πραγματοποιήσει η Επιτροπή προκειμένου να συγκεντρώσει ακριβέστερα στοιχεία σχετικά με τις μεταφορές. Διερωτάται εάν η πρόθεση της Επιτροπής είναι να διαπιστώσει απλώς την χώρα στην οποία τα οχήματα είναι δηλωμένα ή αν προτίθεται να εξακριβώσει αν πρόκειται για οχήματα του λεγόμενου κενού βάρους ή πλήρους βάρους. Η εξακρίβωση αυτή είναι σημαντική για τον προσδιορισμό του είδους της άδειας.

3.4. Πρέπει να γίνει σαφές ότι η ΟΚΕ θεωρεί δεδομένο ότι η μέθοδος κατανομής που προτείνει η Επιτροπή αποτελεί προσωρινή μέθοδο. Κι αυτό επειδή έχει γνώση του γεγονότος ότι, εφόσον χρησιμοποίησε αναγκαστικά στοιχεία σχετικά με την αναλογία των συναλλαγών αντί τα στοιχεία σχετικά με την αναλογία των μεταφορών, προέκυψαν λανθασμένα πορίσματα, κυρίως για τις χώρες οι οποίες πραγματοποιούν μεταφορές σε μεγάλο βαθμό για λογαριασμό τρίτων.

4. Σύνοψη και συμπεράσματα

4.1. Η ΟΚΕ θεωρεί ότι, λαμβανομένων υπόψη των πολιτικών περιορισμών εντός των οποίων η Επιτροπή αναγκάστηκε να διατυπώσει την πρότασή της για την κατανομή των αδειών, επιτεύχθηκε μία πρώτη πρόταση κατανομής αδειών με βάση μία καταρχήν θετική μέθοδο.

4.2. Εξάλλου, η ΟΚΕ θεωρεί δεδομένο ότι μόλις συγκεντρωθούν τα αποτελέσματα των απογραφών σχετικά με την εθνικότητα των οχημάτων και διατίθεται πλέον μία αξιόπιστη βάση για την ανακατανομή των αδειών, θα πρέπει η ανακατανομή αυτή να πραγματοποιηθεί και στην πράξη, προκειμένου να διορθωθούν οι ανισότητες που επισημάνθηκαν. Κατά τη γνώμη της ΟΚΕ αυτό αφορά τόσο την κατανομή των αδειών στα κράτη μέλη όσο και τη σχέση μεταξύ των διμερών μεταφορών και των μεταφορών διαμετακομιστικού εμπορίου.

4.3. Λαμβανομένων υπόψη των επιπτώσεων που έχει η διακοπή της διέλευσης της σήραγγας του Mont Blanc για τις οδικές μεταφορές η ΟΚΕ ζητεί να δοθεί προσοχή στις κοινωνικές και άλλες επιπτώσεις που έχει η διακοπή αυτή για τις άλλες σήραγγες και τους διασυνοριακούς σταθμούς.

4.4. Προκειμένου να αποφευχθούν σοβαρές κοινωνικές και οικονομικές συνέπειες για τα ενδιαφερόμενα κράτη μέλη, η ΟΚΕ καλεί επειγόντως την Επιτροπή, το Συμβούλιο, το Κοινοβούλιο να καταβάλουν κάθε δυνατή προσπάθεια ώστε να εγκρίνονται το συντομότερο δυνατό μέτρα έκτακτης ανάγκης άλλα και να ασκηθεί η μεγαλύτερη δυνατή πίεση στην Ελβετία.

4.5. Η ΟΚΕ θεωρεί ότι η κατασκευή των σιδηροδρομικών σηράγγων μέσω των Άλπεων αποτελεί θετική επιλογή για τις οδικές μεταφορές αλλά κρίνει ότι θα πρέπει να απορριφθεί η ενθάρρυνση τεχνιτών τιμολογίων για τη χρήση των σιδηροδρόμων(3).

4.6. Κατά τη γνώμη της ΟΚΕ η προθεσμία της 15ης Νοεμβρίου, δηλαδή η προθεσμία εντός της οποίας τα κράτη μέλη θα πρέπει να επιστρέψουν στην Επιτροπή τις άδειες που δεν χρησιμοποίησαν, πρέπει να επισπευθεί ώστε οι άδειες αυτές να μπορούν να χρησιμοποιηθούν εγκαίρως κατά το έτος της επιστροφής.

Βρυξέλλες, 22 Σεπτεμβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) ΕΕ C 114 της 27.4.1999, σ. 4.

(2) ΕΕ C 116 της 28.4.1999, σ. 28.

(3) ΕΕ C 116 της 28.4.1999, σ. 28.

ΠΑΡΑΡΤΗΜΑ Ι

στη γνωμοδότηση της Οικονομικής και Κοινωνικής Επιτροπής

Τέλη κυκλοφορίας

Τα τέλη κυκλοφορίας των βαρέων φορτηγών οχημάτων που επιβάλλονται στα οχήματα με φορτίο ή άνευ φορτίου και τα οποία δεν υπερβαίνουν το επιτρεπόμενο ανώτατο βάρος των 3,5 τόνων ανέρχονται σήμερα σε 25 ελβετικά φράγκα ημερησίως.

ΠΑΡΑΡΤΗΜΑ ΙΙ

στη γνωμοδότηση της Οικονομικής και Κοινωνικής Επιτροπής

Τα τέλη μετά την 1η Ιανουαρίου 2005

Τα ακόλουθα τέλη θα επιβάλλονται στα βαρέα φορτηγά οχήματα που δεν υπερβαίνουν το συνολικό βάρος των 40 τόνων και τα οποία διανύουν τη διαδρομή Βασιλεία-Κιάσο:

- χωρίς τη χρησιμοποίηση της σήραγγας του Lötschberg η μέση τιμή των τελών θα ανέρχεται σε 297 ελβετικά φράγκα

- τα τέλη αυτά θα επιβάλλονται έως το 2007 το αργότερο

- σε περίπτωση που χρησιμοποιείται η σήραγγα του Lötschberg θα πρέπει να καταβάλλονται κατά μέσο όρο 330 ελβετικά φράγκα έως το 2008 το αργότερο.

Τα οχήματα της κατηγορίας κενού βάρους θα καταβάλουν τα κανονικά τέλη που επιβάλλονται στα βαρέα οχήματα.